Document ID: 32009D0810

KOMISIJAS LĒMUMS
(2008. gada 22. septembris)
par Eiropas Parlamenta un Padomes Regulas (EK) Nr. 561/2006 17. pantā minētās standarta ziņošanas veidlapas sagatavošanu
(izziņots ar dokumenta numuru C(2008) 5123)
(Dokuments attiecas uz EEZ)
(2009/810/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2006. gada 15. marta Regulu (EK) Nr. 561/2006, ar ko paredz dažu sociālās jomas tiesību aktu saskaņošanu saistībā ar autotransportu, groza Padomes Regulu (EEK) Nr. 3821/85 un Padomes Regulu (EK) Nr. 2135/98 un atceļ Padomes Regulu (EEK) Nr. 3820/85 (1), un jo īpaši tās 25. panta 2. punktu,
ņemot vērā komitejas atzinumu, kas izveidota ar 18. panta 1. punktu Padomes 1985. gada 20. decembra Regulā (EEK) Nr. 3821/85 par reģistrācijas kontrolierīcēm, ko izmanto autotransportā (2),
tā kā:
(1)
Regulas (EK) Nr. 561/2006 17. panta 1. punktā minētā standarta veidlapa dalībvalstīm jāizmanto, lai reizi divos gados paziņotu Komisijai informāciju, kas vajadzīga, lai sagatavotu ziņojumu par minētās regulas un Regulas (EEK) Nr. 3821/85 īstenošanu un jaunākajām norisēm attiecīgajās nozarēs.
(2)
Standarta veidlapa, kuras paraugs noteikts ar Komisijas Lēmumu 93/173/EEK (3), ir jāatjaunina, lai cita starpā ņemtu vērā pārmaiņas Kopienas noteikumos par vadīšanas un atpūtas laikposmiem.
(3)
Jaunās ziņošanas prasības, kas noteiktas ar Regulu (EK) Nr. 561/2006 un Eiropas Parlamenta un Padomes Direktīvu 2006/22/EK (4) par minimālajiem nosacījumiem minētās regulas īstenošanai, jo īpaši attiecas uz informāciju par izņēmumiem, ko dalībvalstis piešķir saskaņā ar Regulas (EK) Nr. 561/2006 13. panta 1. punktu, un sīkākām ziņām par transportlīdzekļiem veiktajām pārbaudēm.
(4)
Eiropas Parlamenta un Padomes 2002. gada 11. marta Direktīva 2002/15/EK par darba laika organizēšanu personām, kas ir autotransporta apkalpes locekļi (5), papildina Regulā (EK) Nr. 561/2006 paredzētos noteikumus par vadīšanas laikposmiem, pārtraukumiem un atpūtas laikposmiem.
(5)
Saskaņā ar Direktīvas 2002/15/EK 13. panta 1. punktu reizi divos gados dalībvalstis ziņo par minētās direktīvas īstenošanu. Šis divu gadu laikposms ir tāds pats kā tas, kas minēts Regulas (EK) Nr. 561/2006 17. panta 1. punktā.
(6)
Tāpēc pārvaldības vienkāršības labad, kā arī tālab, lai efektīvi uzraudzītu Kopienas noteikumu ietekmi šajā jomā, ir lietderīgi paredzēt, ka minētā informācija jāiekļauj standarta veidlapā,
IR PIEŅĒMUSI ŠO LĒMUMU.
1. pants
Regulas (EK) Nr. 561/2006 17. panta 1. punktā minēto standarta veidlapu sagatavo saskaņā ar paraugu šā lēmuma pielikumā.
2. pants
Ar šo atceļ Lēmumu 93/173/EEK.
Atsauces uz atcelto lēmumu uzskata par atsaucēm uz šo lēmumu.
3. pants
Šis lēmums ir adresēts dalībvalstīm.
Briselē, 2008. gada 22. septembrī

Labels: 12
8
9
15